આ વિશે વાત કરતાં દીપા દવે કહે છે, ‘આર્ટ ઓફ લિવિંગ દ્વારા હું દરેક જગ્યાએ ટ્રાવેલિંગ કરીને કોર્સ કરાવું છું. તેમાં જ મારે મણિપુર સ્ટેટમાં જવાનું થયું. ત્યાં પણ કાશ્મીર અને આંધ્રપ્રદેશમાં હોય છે તેવી પરિસ્થિતિ હતી. ભારતના વિરોધમાં તેમનામાં ઘણો રોષ છે. હું આર્ટ ઓફ લિવિંગના કોર્સ માટે ગઈ હતી. શરૃના તબક્કામાં કોઈને ગુરુજી પર કે મારા પર વિશ્વાસ નહોતો. સૌથી મોટો પડકાર મારા માટે ત્યાંના લોકોનો વિશ્વાસ જીતવાનો હતો. ધીમે-ધીમે જે કોર્સ ચાલતો હતો તેમાં ત્યાંના લોકોનો વિશ્વાસ બેસતો ગયો. અમારા ત્યાં આવીને તે લોકો ધ્યાન કરતા થયા. તેનાથી તેમનામાં ઘણો ફરક પડ્યો. સ્થાનિક લોકો શિક્ષક બન્યા. ત્યાંના કેટલાક લોકો આઝાદીના નામે લડત ચલાવતા હતા. ભારતમાં ભેળવવામાં આવ્યું તે પહેલાં મણિપુરમાં રાજાઓનું રાજ ચાલતંુ હતું. સરકારથી તે લોકોને પ્રશ્ન હતા અને અમે સરકારનું કામ કરવા આવ્યા છીએ, તેવું ત્યાંના સ્થાનિકોને લાગતું, પરંતુ અમારા સંપર્કમાં આવી ધ્યાન અને સુદર્શન પ્રક્રિયા કરી તેમને લાગ્યંુ કે અમારું વર્ક જુદું છે. આર્ટ ઓફ લિવિંગના હેપીનેસ પ્રોગ્રામ તેમને ગમતા. આ ઉપરાંત મણિપુરથી યુવાઓને અમે બેંગ્લોર લઈ આવતા અને તેમને યૂથ લીડરશિપ ટ્રેનિંગ પ્રોગ્રામ, સ્કિલ ટ્રેનિંગ પ્રોગ્રામ વગેરે કરાવતાં. અત્યારે વાયોલન્સ થોડું ઓછું છે. મારા પર વિશ્વાસ છે, અમારા ગુરુ પર વિશ્વાસ છે. હા, અહીં બોમ્બબ્લાસ્ટ થાય છે, પણ સ્થાનિક લોકોને અને અમને તેઓ હેરાન નથી કરતા. ધીમે-ધીમે અમે તેમને મુખ્ય પ્રવાહમાં લાવવાનો પ્રયત્ન કરી રહ્યા છીએ. અમારા પર તેમને ટ્રસ્ટ છે અને તેમના ટ્રસ્ટને અમે સમજીએ છીએ.’